Indenrigspolitiske dagsordener oversat til engelsk reklametekst er ikke kun et hedt emne herhjemme i Danmark.

I dag er undergrundsstation Östermalmstorg i Stockholm blevet udsmykket med en ny politisk kampagne målrettet udenlandske turister. Bag kampagnen står højrefløjspartiet Sverigedemokraterna.

På loftet over nedgangen til stationen giver partiet den svenske regering skylden for, at påståede problemer med tiggeri ikke er blevet løst.

- Undskyld for alt det rod i Sverige. Vi har et alvorligt problem med tvungent tiggeri, som internationale bander profiterer af. Vores regering vil ikke gøre det nødvendige (der skal til for at løse det, red.), står der skrevet med lyseblå bogstaver på aflange bannere.

Læs også : Protestgruppe byder flygtninge velkommen i avis-annonce

Sverigedemokraterna begrunder kampagnen med flere rapporter, der angiveligt viser, at udenlandske turister er overrasket over udviklingen i Sverige. Ifølge partiet viser tiggeriet en side af Sverige, som mange ikke kender.

Forskning punkterer tiggeri-myte

Men partiets pressechef kan – direkte adspurgt – ikke fremvise et konkret eksempel på en konkret rapport, som partiet henviser til.

- Der har været kritik fra internationale organisationer, der mener, at vi ikke har gjort nok for at bekæmpe tiggeri, siger han til den svenske avis Resume.

En gruppe norske forskere fra forskningsstiftelsen FAFO punkterede ellers tidligere på sommeren myten om, at tiggeri i de skandinaviske lande er sat i system af kriminelle bagmænd. Det gjorde forskerne på baggrund af interviews med 1.200 hjemløse rumænere i København, Oslo og Stockholm.

Sverigedemokraternas reklamekampagne er godkendt af Stockholms lokaltrafikselskab, SL, bekræfter selskabets pressechef til SVT.